Noul şef al armatei finlandeze, generalul Janne Jaakkola, estimează că este puţin probabil un atac al armatei ruse împotriva unui stat membru NATO în următorii ani, dar Moscova își poate continua operațiunile hibride, cum ar fi bruiajele şi interferenţa electorală, relatează agenția de presă Reuters, preluată de Agerpres.
Unii lideri occidentali, cum ar fi preşedintele american Joe Biden, oficialul militar german de cel mai înalt rang şi ministrul danez al apărării, şi-au exprimat îngrijorările că Rusia și-a propus pe termen lung să lanseze un atac direct împotriva NATO.
„Desigur, testarea articolului 5 (de apărare colectivă – n.r.) este întotdeauna posibilă, dar dacă luăm măsuri corecte şi menţinem unitatea, consider un atac improbabil”, a declarat generalul Janne Jaakkola într-un interviu acordat pentru Reuters.
Generalul Jaakkola, a cărui sarcină este să urmărească îndeaproape mișcările Rusiei în spatele lungii graniţe pe care o împarte cu Finlanda, a apreciat că, în prezent, Kremlinul este preocupat mai mult de noua ofensivă de vară împotriva Ucrainei decât de un atac împotriva NATO.
În schimb, Rusia ar putea continua operațiunile hibride împotriva ţărilor europene, sub formă de bruiaj GPS, operaţiuni de influenţă şi prin ţintirea vecinilor săi, inclusiv Finlanda, cu migranţi, a avertizat generalul Jaakkola.
Kremlinul neagă, de obicei, amestecul în alegeri străine şi transformarea migraţiei într-o armă, notează Reuters.
„Ideea pentru ruşi este că doresc să provoace cât mai multă diviziune în Europa, astfel încât unitatea şi coeziunea noastră să fie ceva mai slabe”, a conchis generalul finlandez.